LT Europos Sąjungos oficialusis leidinys C 322/9

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 322/05

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„ACEITE DE NAVARRA“

EB Nr.: ES-PDO-0005-0695-29.04.2008

SGN ( ) SKVN (X)

1. Pavadinimas:

„Aceite de Navarra“

2. Valstybė narė arba trečioji šalis:

Ispanija

3. Žemės ūkio produkto arba maisto produkto aprašymas:

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kuriam taikomas 1 punkte nurodytas pavadinimas, aprašymas:

Aukščiausios kokybės pirmojo spaudimo alyvuogių aliejus, išspaustas iš šių veislių alyvuogių: Arróniz, Empeltre ir Arbequina. Vietinė veislė Arróniz laikoma pagrindine, nes ji sudaro daugiau nei 10 % aliejų mišinio, tai gali būti aliejų ar alyvuogių mišinys.

Aliejus išspaudžiamas tiktai mechaniniu būdu ar taikant kitokius fizinius procesus, per kuriuos jis nepakinta, išsaugomas jo skonis, kvapas ir vaisiaus, iš kurio jis išgaunamas, savybės.

Aliejui būdingos šios fizinės cheminės savybės:

— rūgštingumas: daugiausia 0,3°,

— peroksido vertė: daugiausia 15 mEq O2,

— ultravioletinės spinduliuotės absorbcija (K270): daugiausia 0,15,

— ultravioletinės spinduliuotės absorbcija (K232): daugiausia 2,

— riebalų rūgščių kiekis: mažiausiai 72 proc. oleino rūgšties.

Organoleptiniu požiūriu Aceite de Navarra yra vidutiniškai arba labai intensyvaus vaisių skonio aliejus, turintis šiek tiek žalio vaisiaus skonio, labai gerai subalansuoto jam būdingo švelniai ir vidutiniškai intensyvaus kartumo ir aštrumo, bet ne saldumo, atitinkantis šiuos reikalavimus:

— vaisių požymio mediana (Mf): mažiausiai 4,5,

— trūkumų mediana (Md): 0,

— aitrumo mediana: didesnė nei 1,5 ir mažesnė nei 4,0,

— aštrumo mediana: didesnė nei 2,0 ir mažesnė nei 4,0.

3.3. Žaliavos (taikoma tik perdirbtiems produktams):

—

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

„Aceite de Navarra“ auginimo, gamybos ir spaudimo etapai turi vykti tik 4 punkte nurodytoje gamybos vietovėje.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Saugoma geografinė vietovė apima toliau abėcėline tvarka išvardytas 135 savivaldybes:

Savivaldybės:

Abaigar, Abárzuza, Aberin, Ablitas, Adiós, Aibar, Allín, Allo, Ancín, Andosilla, Añorbe, Aras, Arcos (Los), Arellano, Arguedas, Armañanzas, Arróniz, Artajona, Artazu, Ayegui, Azagra, Azuelo, Barásoain, Barbarin, Bargota, Barillas, Beire, Belascoáin, Berbinzana, Biurrun-Olcoz, Buñuel, Busto (El), Cabanillas, Cadreita, Caparroso, Cárcar, Carcastillo, Cascante, Cáseda, Castejón, Cintruénigo, Cirauqui, Corella, Cortes, Desojo, Dicastillo, Enériz, Eslava, Espronceda, Estella, Etayo, Ezprogui, Falces, Fitero, Fontellas, Funes, Fustiñana, Gallipienzo, Garinoain, Guesálaz, Guirguillano, Igúzquiza, Javier, Larraga, Lazagurría, Leache, Legarda, Legaria, Leoz, Lerga, Lerín, Lezáun, Liédena, Lodosa, Lumbier, Luquin, Mañeru, Marcilla, Mélida, Mendavia, Mendaza, Mendigorría, Metauten, Milagro, Mirafuentes, Miranda de Arga, Monteagudo, Morentin, Mues, Murchante, Murieta, Murillo El Cuende, Murillo El Fruto, Muruzábal, Názar, Obanos, Oco, Olejua, Olite, Olóriz, Orísoain, Oteiza, Peralta, Piedramillera, Pitillas, Puente La Reina, Pueyo, Ribaforada, Sada, San Adrián, San Martín de Unx, Sangüesa, Sansol, Santacara, Sartaguda, Sesma, Sorlada, Tafalla, Tiebas-Muruarte de Reta, Tirapu, Torralba del Río, Torres del Rio, Tudela, Tulebras, Ucar, Ujué, Unzué, Uterga, Valtierra, Viana, Villafranca, Villamayor de Monjardín, Villatuerta, Yerri, Yesa ir Bardenas Reales teritorija.

5. Ryšys su geografine vietove:

5.1. Geografinės vietovės ypatumai:

Atsižvelgiant į klimato savybes, geografinė vietovė charakterizuojama trimis veiksniais:

— nuo vakarų iki rytų ji ribojama Codés, Lókiz, Urbasa, Andía, Perdón, Aláiz, Izco ir Leyre kalnynų grandinės, kurie sudaro natūralią užtvarą nuo drėgnų Kantabrijos vėjų,

— pasižymi vyraujančio šiaurės rytų vėjo, ispaniškai vadinamo cierzo, poveikiu,

— jos platuma yra tarp 41° 54′ ir 42° 49′ šiaurės platumos lygiagrečių.

Beveik visa vietovė yra Ebro upės slėnyje, 600 m aukštyje, kur šiaurėje ji ribojasi su minėta kalnų užtvara nuo drėgnų vėjų, kuri drauge su cierzo lemia mažą kritulių kiekį (daugiausia vietovėje iškrenta 400 mm kritulių per metus), didelį saulės kiekį (2 500 valandų saulės per metus), vidutiniškai 120 giedrų dienų per metus ir didelį temperatūrų skirtumą žiemą ir vasarą, naktį ir dieną (didžiausi skirtumai – iki 18 °C, rudenį).

Dėl cierzo žiemos regione būna šaltos, o vasaros sausos.

Vietovėje 190 dienų per metus nėra šalnų, o pirmosios rudens šalnos prasideda spalio antroje pusėje.

Dirvožemio sluoksnis paprastai būna vidutiniškai gilus arba gilus, o jo sąlygos įvairuoja nuo vidutiniškai drėgnų (angl. ustic) iki sausų (angl. aridic). Dirvožemį daugiausia sudaro klintmolis, molis, kreida, ir klintys. Žemė – rudos spalvos, kalkėta, prisotinta angliarūgštės, tiek dėl natūralių priežasčių, tiek dėl nedidelio kritulių kiekio, kuris neleidžia dekalcinuotis.

Istoriniai ir žmogiškieji veiksniai

Navaroje alyvmedžiai jau nuo romėnų laikų buvo gamtovaizdžio dalis, o jos aliejus – tarsi kultūros ir tradicijos variklis ir iki šių dienų – vienas pagrindinių maisto produktų.

Dvidešimto amžiaus pirmąjį trečdalį alyvuogių auginimas Navaros provincijoje pasiekė viršūnę, tuo metu regione būta virš 60 alyvuogių aliejaus spaudyklų, kuriose buvo gaminamas toks kokybiškas aliejus, kad jam skirta daugybė apdovanojimų, kaip antai 1929 m. Pasaulinės Expo parodos Sevilijoje apdovanojimas Kaskantės aliejui.

Alyvuogių auginimo regionas 1967 m. išplito net iki 8 682 hektarų ploto. Vėliau, iki 1995 m., šis plotas sumažėjo iki 2 297 hektarų.

Nuo tada alyvuogių aliejaus gamyba atgimė, tobulėjo jo išgavimo procesai, modernizuotos ir kryptingiau naudojamos spaudyklos, smarkiai padidėjo malimo pajėgumas.

Dabartinis Navaros alyvuogių spaudyklų pajėgumas viršija didžiausią gamybos potencialą, todėl šiuo metu ir ateityje alyvuogės galės būti spaudžiamos tinkamiausiu metu.

Navaros žemės ūkio ploto sklypai visada pasižymėjo labai maža apimtimi. Tai ir toliau yra neatsiejamas ilgalaikių kultūrų, ypač alyvmedžių, auginimo ypatumas. Žemė yra padalinta į daug dalių: dabartinį 5 344 hektarų plotą sudaro virš 19 500 sklypų, kurie priklauso daugiau nei 8 000 alyvmedžių augintojų (2010 m. Kaimo plėtros ir aplinkos departamento duomenys).

Alyvuogių auginimas šiame regione yra ir visada buvo priskiriamas itin socialiniam ūkininkavimo tipui, kai įvairius su auginimu susijusius darbus, ypač derliaus nuėmimo, atlieka šeimos nariai.

Didelę šio aliejaus, taip pat ir to, kuris gaminamas kooperatyvams nepriklausančiose spaudyklose, dalį vis dar suvartoja patys gamintojai.

Jau nuo senovės laikų trijų veislių – Arróniz, Empeltre ir Arbequina – alyvmedžiai auga kartu, o jų procentinė dalis varijuoja įvairiose vietovėse. Vienos iš šių trijų veislių alyvmedžių plote dažnai aptinkama išsibarsčiusių ir kitų dviejų veislių alyvmedžių (vyriškos giminės), ypač senuosiose alyvmedžių giraitėse. Tikima, kad tokiu būdu alyvmedžiai geriau apsidulkina.

5.2. Produkto ypatumai:

„Aceite de Navarra“ unikalumą lemia vietinės Arróniz alyvmedžių veislės alyvuogių naudojimas mišinyje su Arbequina ir Empeltre veislių alyvuogių aliejumi, kur Arróniz yra daugiau nei 10 %; tai aliejui suteikia būdingą profilį su tokiais parametrais:

— labai gerai subalansuotas mažo arba vidutinio intensyvumo kartumas ir aštrumas, be saldumo (nuo švelnaus iki vidutiniško kartumo, kurio vertės varijuoja nuo 1,5 iki 4,0, ir nuo švelniai iki vidutinio aštrumo, kurio vertės varijuoja nuo 2,0 iki 4,0),

— vidutinis arba intensyvus vaisių skonis, kurio vertė viršija 4,5 ir kuris turi šiek tiek žalio vaisiaus skonio,

— didelis (virš 72 proc.) oleino rūgšties kiekis.

5.3. Priežastinis geografinės vietovės ir produkto, kuriam suteikta SKVN, kokybės ar savybių, arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Specifines šio dokumento 3.2 ir 5.2 skirsniuose aprašytas Aceite de Navarra savybes iš esmės lemia aliejaus gamybai naudojamos vietinės Arróniz veislės alyvuogės.

Vietovė, kurioje natūraliomis sąlygomis auga Arróniz veislės alyvmedžiai, visiškai ir išimtinai atitinka 4 skirsnyje aprašytą geografinę vietovę. Ši alyvuogių veislė tobulai prisitaikiusi prie vietovės klimato ir yra labai atspari sausrai ir žiemos šalčiams (žr. Variedades de olivo en España (Alyvmedžių rūšys Ispanijoje), Aplinkos ir kaimo bei jūros aplinkos ministerija, 2005 m.).

Vien Arróniz veislės alyvuogės arba sumaišytos su Empeltre ir Arbequina veislių alyvuogėmis suteikia Aceite de Navarra aliejui kartų ir aštrų skonį, lemia labai subalansuotas jo savybes; šis aliejus neturi jokio saldumo.

Taip pat Arróniz veislės alyvuogės, jų sunokimo laipsnis jas skinant, geografinė platuma ir vietovės klimato sąlygos – tai riebalų rūgščių kiekiui Aceite de Navarra aliejuje įtakos turintys veiksniai, kurie ir lemia didelį (virš 72 proc.) oleino rūgšties kiekį.

Ankstyvas alyvuogių nurinkimas, kuomet jos dar gana žalios siekiant apsaugoti jas nuo ankstyvų šalnų, ir dirvožemio savybės (kalkėti dirvožemiai, kalnynų užtvaros ir cierzo nulemtas sausas ir saulėtas klimatas), suteikia alyvuogėms nepaprastas orgenoleptines savybes, kurios pasižymi vidutiniškai virš 4,5 vertės vaisių skoniu, turinčiu šiek tiek žalio vaisiaus skonio.

Tai, kad alyvuogės renkamos, kai jos tinkamai sunokusios – dar šiek tiek žalios (sunokimo laipsnis 1–10 skalėje mažesnis nei 4), turi tiesioginės įtakos būdingoms Aceite de Navarra organoleptinėms savybėms ir yra įmanoma būtent dėl šiai vietovei būdingų gamtinių sąlygų:

— didelių temperatūros svyravimų dieną ir naktį alyvuogėms nokstant – taip visų trijų veislių alyvuogės prinoksta lėtai ir laipsniškai,

— ir specialių žmogiškųjų veiksnių vietovėje:

— nuosavybės pasiskirstymo (labai mažų sklypų) ir šeimos darbo jėgos naudojimo,

— didelio alyvuogių aliejaus spaudyklų pajėgumo, kuris leidžia alyvuoges spausti pačiu tinkamiausiu metu.

Visi šie veiksniai turėjo įtakos aliejaus, turinčio ypatingą charakteristiką, tiek cheminės sudėties, tiek ir organoleptinių savybių požiūriu, atsiradimą.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.cfnavarra.es/agricultura/COYUNTURA/marcas_calidad_diferenciada/pliego-condiciones/120328_Pliego_Condiciones_DOP_Aceite_Navarra.pdf

(1) OL L 93, 2006 3 31, p. 12.